<2013년도 퇴계학부산연구원 시민문화강좌 26>

□論語□의 윤리사상

金 喆 凡

(경성대 교수)

仁의 윤리

○ 顔淵問仁. 子曰: “克己復禮爲仁. 一日克己復禮, 天下歸仁焉. 爲仁由己, 而由人乎哉?”

顔淵曰: “請問其目.” 子曰: “非禮勿視, 非禮勿聽, 非禮勿言, 非禮勿動.”

顔淵曰: “回雖不敏, 請事斯語矣.”

○ 仲弓問仁. 子曰: “出門如見大賓, 使民如承大祭. 己所不欲, 勿施於人.  在邦無怨, 在家無怨.”

仲弓曰: “雍雖不敏, 請事斯語矣.”

○ 司馬牛問仁. 子曰: “仁者, 其言也訒.”

曰: “其言也訒, 斯謂之仁已乎?” 子曰: “爲之難, 言之得無訒乎?”

○ 樊遲問仁. 子曰: “愛人.” 問知. 子曰: “知人.”

樊遲未達. 子曰: “擧直錯諸枉, 能使枉者直.”

樊遲退, 見子夏曰: “鄕也吾見於夫子而問知, 子曰,‘擧直錯諸枉, 能使枉者直’, 何謂也?”

子夏曰: “富哉言乎! 舜有天下, 選於衆, 擧皐陶, 不仁者遠矣. 湯有天下, 選於衆, 擧伊尹, 不仁者遠矣.”

○ 樊遲問仁. 子曰: “居處恭, 執事敬, 與人忠. 雖之夷狄, 不可棄也.”

○ 子張問仁於孔子. 孔子曰: “能行五者於天下爲仁矣.”

“請問之.” 曰: “恭,寬,信,敏,惠. 恭則不侮, 寬則得衆, 信則人任焉, 敏則有功, 惠則足以使人.”

○ 樊遲問知. 子曰: “務民之義, 敬鬼神而遠之, 可謂知矣.”

問仁. 曰: “仁者先難而後獲, 可謂仁矣.”

○ 子貢問爲仁. 子曰: “工欲善其事, 必先利其器. 居是邦也, 事其大夫之賢者, 友其士之仁者.”

○ 有子曰: “其爲人也孝弟, 而好犯上者, 鮮矣; 不好犯上, 而好作亂者, 未之有也. 君子務本, 本立而道生. 孝弟也者, 其爲仁之本與!”

○ 子貢曰: “如有博施於民而能濟衆, 何如? 可謂仁乎?” 子曰: “何事於仁! 必也聖乎! 堯‧舜其猶病諸! 夫仁者, 己欲立而立人, 己欲達而達人. 能近取譬, 可謂仁之方也已.”

○ 子曰: “不仁者不可以久處約, 不可以長處樂. 仁者安仁, 知者利仁.”

○ 子曰: “唯仁者能好人, 能惡人.”

○ 子曰: “我未見好仁者, 惡不仁者. 好仁者, 無以尙之; 惡不仁者, 其爲仁矣, 不使不仁者加乎其身. 有能一日用其力於仁矣乎? 我未見力不足者. 蓋有之矣,我未之見也.”

○ 子曰: “剛․毅․木․訥, 近仁.”

○ 子曰: “志士仁人, 無求生以害仁, 有殺身以成仁.”

○ 子夏曰: “博學而篤志, 切問而近思, 仁在其中矣.”

義의 윤리

○ 子曰: “非其鬼而祭之, 諂也. 見義不爲, 無勇也.”

○ 子曰: “君子喩於義, 小人喩於利.”

○ 子謂子産, “有君子之道四焉: 其行己也恭, 其事上也敬, 其養民也惠, 其使民也義.”

○ 樊遲問知. 子曰: “務民之義, 敬鬼神而遠之, 可謂知矣.”

○ 子曰: “德之不修, 學之不講, 聞義不能徙, 不善不能改, 是吾憂也.”

○ 子曰: “飯疏食飮水, 曲肱而枕之, 樂亦在其中矣. 不義而富且貴, 於我如浮雲.”

○ 子張問: “士何如斯可謂之達矣?” 子曰: “何哉, 爾所謂達者?” 子張對曰: “在邦必聞, 在家必聞.” 子曰: “是聞也, 非達也. 夫達也者, 質直而好義, 察言而觀色, 慮以下人. 在邦必達, 在家必達. 夫聞也者, 色取仁而行違, 居之不疑. 在邦必聞, 在家必聞.”

○ 子路問成人. 子曰: “若臧武仲之知, 公綽之不欲, 卞莊子之勇, 冉求之藝, 文之以禮樂, 亦可以爲成人矣.” 曰: “今之成人者何必然? 見利思義, 見危授命, 久要不忘平生之言, 亦可以爲成人矣.”

○ 子曰: “君子義以爲質, 禮以行之,孫以出之, 信以成之. 君子哉!”

○ 孔子曰: “君子有九思: 視思明, 聽思聰, 色思溫, 貌思恭, 言思忠, 事思敬, 疑思問, 忿思難, 見得思義,”

○ 孔子曰: “見善如不及, 見不善如探湯. 吾見其人矣, 吾聞其語矣. 隱居以求其志, 行義以達其道. 吾聞其語矣, 未見其人也.”

○ 子路曰: “君子尙勇乎?” 子曰: “君子義以爲上, 君子有勇而無義爲亂, 小人有勇而無義爲盜.”

○ 子路曰: “不仕無義. 長幼之節, 不可廢也; 君臣之義, 如之何其廢之? 欲潔其身, 而亂大倫. 君子之仕也, 行其義也. 道之不行, 已知之矣.”

○ 子張曰: “士見危致命, 見得思義, 祭思敬, 喪思哀, 其可已矣.”